Hlina, Alojz, poslanec NR SR (2015-11-13):
Vážený pán predsedajúci, vážený pán minister, vážené kolegyne, kolegovia, budem sa snažiť byť rýchly. Prosím vás, dneska je piatok trinásteho. Ono to naozaj sedí. Dneska je čierny deň slovenského súdnictva, justície. Dneska som bol na bratislavskom súde Bratislava II, kde sudca posvätil podvod. Kolosálny, obrovský, najväčší, najdrzejší podvod, aký možno kedy bol urobený v tejto krajine. Pod oknami parlamentu 24 ha niekto podvodne zamenil za cenu, za ktorú si nekúpite rožok. Keď meter štvorcový bol ohodnotený, myslím, na 7 centov. Zamieňala to firma, ktorá zamieňané pozemky ešte ani nevlastnila. Ak bol niekde urobený podvod, tak bol urobený v Pečianskom lese. Ak bol niekde urobený drzý podvod, tak bol urobený v Pečianskom lese. Dneska súd, tá pani sa postavila, tá sudkyňa sa postavila, za ňou bol slovenský dvojkríž, a povedala, že v mene republiky ruší to podanie štátnych lesov. Dneska je čierny deň slovenského súdnictva, prosím vás. Ak je toto v tejto krajine možné, my sme niekde urobili obrovskú, ale obrovskú chybu. Toto je nepredstaviteľné! Je nepredstaviteľné, čoho som bol ja dneska svedkom na súde. Bolo tam dvanásť poslancov. Dvanásť poslancov, podľa mňa, majú asi rovnaký dojem z toho, že to bolo nepredstaviteľné, čo sa tam dialo. Proste to bola, niečo, ťažko ma už napadajú slová, ešte sme neprehrali. Ja mám pri Pečianskom lese stožiar s vlajkou. Som povedal, že keď ho Slovensko prehrá, zápas, dáme na pol žrď alebo opačne otočím. Ešte sme neprehrali. Ešte bude krajský súd. A ja chcem apelovať na všetkých. Na všetkých právnikov, na všetkých, čo môžu pomôcť – pomôžte! Lebo to už neni len právny problém, to je sociologický problém, prosím vás. To je sociologický problém pre spoločnosť, že ak chceme z tejto krajiny niečo urobiť a chceme z tejto krajiny vychovať nejakú mladú generáciu, tak im nemôžte vraziť medzi oči päsťou! Nemôžte im vraziť medzi oči päsťou a povedať im: „Pozri, pozri, pod okná parlamentu 24 ha ušupeme len tak a súd to posvätí.“ Apelujem, naozaj, na všetkých, kto môžte, pomôžte. To je, toto zanechá, tento rozsudok to, že sa budeme pozerať na tých 24 ha takýmto spôsobom. Tých 24 ha, prosím vás, to sú pľúca Bratislavy, to sú zelené pľúca Bratislavy! Dneska dostali rakovinu. Dneska dostali rakovinu! Ak ten stav zostane, tak tá rakovina ich zničí. Miesto zelených pľúc Bratislavy budete mať nejaké developerské projekty. Dneska síce dostala rakovinu, pľúca dostali rakovinu, ale ešte vhodnou liečbou ich môžeme zachrániť. Apelujem, naozaj, na každého, kto môžete, pomôžte. Na politikov, na sudcov, na prokurátorov, na všetkých apelujem, prosím vás, nedovoľte to! Dneska je čierny deň slovenskej justície! Je trinásteho piatok a dneska sudkyňa vyriekla ortieľ, ktorý by nikto nepovedal. Ja by som nepovedal, že si to dovolí povedať, že posvätí takýto podvod! Prosím vás, urobme, čo sa dá, pán minister, a preto to hovorím. Ospravedlňujem sa pánovi predsedajúcemu, som si dovolil, že môže namietať, že nie všetko s tým súvisí. Súvisí to aj s tým, o čom budem hovoriť teraz. Prosím vás, ja som to namietal už aj v prvom čítaní, pán minister, myslím, že kolegovia sa venovali tomu hlbšie a zodpovedne. Mňa irituje § 13. Znova, vidíte, ja, neviem, začnem byť poverčivý, v § 13 máte medzi kompetencie generálneho prokurátora, mu rozširujete. A ja to skúsim povedať pre ľudí, lebo tu znova tie hry slovíčok a formulácií, spojka, predložka, neviem čoho, zjednodušene vám to poviem. Paragraf 13 v tomto zákone zavádza poslaneckú imunitu. Paragraf 13, opakujem, pri plnom vedomí, to opakujem, zavádza poslaneckú imunitu. Prosím vás pekne... (Reakcia z pléna.) § 13 tohto zákona v tých bodoch, myslím, 3 a 4. Som rád, že sa s týmto stotožnili aj ľudia, ktorí sa právu venujú zodpovedne a dlhodobo, pani Žitňanská. Pani Žitňanská predložila pozmeňujúci návrh, v ktorom navrhuje vypustiť tieto ustanovenia. Hej, práve preto, že ho predložila ona, nebudem ho predkladať ja, nemá to význam, aby sme dvakrát predkladali ten istý. Možno by som zvládol inú dôvodovú správu k tomu, ale vecne sa stotožňujem s pozmeňujúcim návrhom pani Žitňanskej. Pani Žitňanská, áno, logicky navrhla tie ustanovenia vypustiť. Ustanovenia o tom, vážení, že iba generálny prokurátor môže požiadať výbor pri návrhu na vydanie súhlasu na zadržanie, resp. môže požiadať Národnú radu o vydanie súhlasu so vzatím do väzby. Iba generálny prokurátor. Doteraz to mohol poverený orgán. Doteraz to mohol urobiť prokurátor zo Svidníka. Trošku ma zaráža, pán minister, vaša formulácia, ktorú ste v záverečnom slove pri prvom čítaní povedali. Nemôže predsa hociktorý prokurátor dať návrh na zadržanie poslanca. A ja hovorím, môže. To vás citujem, to je prepis, to si môžete pozrieť. Ja hovorím, môže. Je rovnosť pred zákonom. Ak hociktorý prokurátor zo Svidníka môže zadržať nejakého človeka z jeho okresu alebo neviem koho, tak prečo by hociktorý prokurátor nemohol požiadať Národnú radu, resp. výbor o zadržanie, resp. o vzatie do väzby? Porušujete princíp rovnosti pred zákonom. Čiže v prípade poslanca iba generálny prokurátor vie náležite posúdiť? To sme čo? Čo sme tu nadľudia alebo čo sme tu, že iba on?! Je to mimoriadne nebezpečné ustanovenie. Mimoriadne nebezpečné ustanovenie. Upozorňujem naň. Je to určitá forma poslaneckej imunity. Naozaj. Ak aj vyšetrovateľ, aj prokurátor, všetci budú musieť vedieť, že iba generálny to môže podať. To znamená, že tam bude fungovať autocenzúra alebo autoremedúra, či jak sa to všetko volá, že kedy ten návrh dá tomu generálnemu a generálny to, samozrejme, môže využiť svoje kompetencie, ktoré má, vráti na dopracovanie, neviem čo. My dávame jednu hradbu medzi výkon nejakej spravodlivosti a nejakým zbojníkom poslancom. Vkladáme tam jednu hradu. A ja som to povedal aj v prvom čítaní. Ja nepersonalizujem tú skutočnosť, že dneska je generálnym prokurátorom niekto. To je úplne jedno. To môže byť aj generálnym prokurátorom aj Matka Tereza. Ja len hovorím ako princíp. Ten princíp je zlý! Lebo ak raz čakáme, a ja verím, že sa raz dočkáme nejakého prokurátora, ktorý proste sa nerozpakuje, sústredí, zistí náležite situáciu tak, že ho bude odôvodňovať k tomu, aby vypracoval návrh na vzatie do väzby alebo na zadržanie, tak ho dá a predloží ho Národnej rade. Ja raz verím, že raz sa taký nájde. Teraz kladiete tomu prekážku. Vkladáte medzi toho generálneho prokurátora. Čiže generálny prokurátor posúdi, že či ten návrh je náležitý, či je zodpovedný, či ho dá, či ho dá vtedy, alebo ho dá neskôr, či ho dá pred voľbami, alebo po voľbách? Viete, mimoriadne nebezpečné ustanovenie § 13, pán minister, upozorňujem vás na to. Upozorňoval som na to v prvom čítaní, upozorňujem v druhom čítaní, je to určitá forma poslanecké imunity. Vážení občania, upozorňujem vás na to, že poslanci si zavádzajú znova imunitu. Zavádzajú si ju takýmto skrytým spôsobom. Nikto to nenazve pravým slovom. Ja to nazývam pravým slovom. A keď chcem byť, tak ako som sľúbil, že skončím, čiže ja sa budem venovať len § 13, som sa venoval. Ja viem, že tam máte tých problémov viac, že aj tu tie všelijaké vizuály, ktoré sú tu, k tomu sa ja nebudem. To už bolo asi povedané k tomu naozaj veľa. Ja skončím s takou výzvou a upozornením, lebo neznalosť zákona neospravedlňuje. A preto chcem povedať pre všetkých tých, ktorí sa chystajú s nejakou výhodnou pôžičkou navštíviť nejakého dôchodcu, že od 1. 1., vážení, pokiaľ niekomu ponúknete pôžičku a plnenie, ktoré bude v hrubom nepomere a budete to konať bez povolenia, v rozpore s povolením alebo v rozpore so zákonom o spotrebiteľských zmluvách, čo sú v zásade všetky aj Pohotovosti, tak sa vystavujete tomu, že budete obvinení z trestného činu úžery. Bol by som rád, vážení díleri, sprostredkovatelia, pracovníci v tých pobočkách, uvedomte si jednu základnú vec, pokiaľ budete ponúkať pôžičky občanom v hrubom nepomere a v rozpore, tak sa vystavujete tomu, že budete stíhaní. A verím, že sa v tejto krajine nájdu policajti, konečne, že ich nikto nebude držať za, a prídu ku vám, zoberú vás, normálne pôjdete v putách a budete, to je dosť hanba byť obvinený u úžery. Upozorňujem, aby niekto nepovedal, že sa to nepovedalo. Čiže ja si plním aj takýmto spôsobom svoju povinnosť. Dneska sme schválili ten zákon, od 1. 1. platí. Prosím vás, takže ak sa niekto po 1. 1. chystá navštíviť nejakého dôchodcu s nejakou výhodnou pôžičkou od nejakej nebankovky, tak vám garantujem, že sa vystavujete riziku trestného stíhania. Ďakujem pekne.